b'\n_START_ARTICLE_\nMarija Mercina\n_START_SECTION_\n\xc5\xbdivljenjepis\n_START_PARAGRAPH_\nMarija Mercina prihaja iz sproletarizirane kme\xc4\x8dke dru\xc5\xbeine, je edinka Pavla Mercine in Hermine Vidrih z Go\xc4\x8d. Osnovno \xc5\xa1olo je obiskovala na Go\xc4\x8dah in kasneje, po preselitvi, v Ajdov\xc5\xa1\xc4\x8dini. Po kon\xc4\x8dani osemletki se je vpisala na gimnazijo v Novi Gorici, kjer je uspe\xc5\xa1no maturirala. \xc5\xa0olanje je nadaljevala na Filozofski fakulteti v Ljubljani, \xc5\xa1tudirala je sloven\xc5\xa1\xc4\x8dino in primerjalno knji\xc5\xbeevnost ter diplomirala leta 1974. Leta 2003 je kon\xc4\x8dala magisterij iz lingvostilistike. Po kon\xc4\x8danem \xc5\xa1olanju je najprej delala v Lavri\xc4\x8devi knji\xc5\xbenici v Ajdov\xc5\xa1\xc4\x8dini, med letoma 1973 in 1979 pa je pou\xc4\x8devala sloven\xc5\xa1\xc4\x8dino na ve\xc4\x8d srednjih \xc5\xa1olah v Idriji. Delo profesorice je nadaljevala v Novi Gorici, nazadnje je pou\xc4\x8devala na novogori\xc5\xa1ki gimnaziji. Sloven\xc5\xa1\xc4\x8dino je pou\xc4\x8devala tudi kot drugi tuji jezik v \xc5\xa0petru Slovenov, v Ronkah, v Gorici in na Seminarju slovenskega jezika, literature in kulture na Filozofski fakulteti v Ljubljani. Pri Univerzi za tretje \xc5\xbeivljenjsko obdobje v Novi Gorici je vodila kro\xc5\xbeek Peripatetika. Od leta 1980 se ogla\xc5\xa1a v revijalnem tisku kot publicistka in literarna zgodovinarka, od leta 1988, ko je v Primorskih sre\xc4\x8danjih iz\xc5\xa1la njena prva novela, objavlja tudi leposlovna dela, eseje, recenzije in strokovne \xc4\x8dlanke. S svojo novelistiko je zbujala pozornost tudi v Sodobnosti. Med drugim je uredila zbornik Pogovori srca in napisala predgovor knjigi Mrtvo morje Marjana Tom\xc5\xa1i\xc4\x8da. Ureja tudi Zbrano delo Cirila Kosma\xc4\x8da. Profesorica se \xc5\xbee od \xc5\xa1tudija naprej ukvarja s pisateljevim \xc5\xbeivljenjem in delom, objavila je tudi \xc5\xbee ve\xc4\x8d \xc4\x8dlankov o njem v Sodobnosti, Sloven\xc5\xa1\xc4\x8dini v \xc5\xa1oli in Planinskem vestniku. Od leta 1993 pa se lahko pohvali z nazivom svetnice. Je \xc4\x8dlanica Zdru\xc5\xbeenja knji\xc5\xbeevnikov in Slavisti\xc4\x8dnega dru\xc5\xa1tva Slovenije. Trenutno \xc5\xbeivi v Novi Gorici, \xc5\xbee ve\xc4\x8dkrat babica, in mati dveh h\xc4\x8dera, Hermine in Ane Ogri\xc4\x8d.'